একযুগেরও বেশি শেকলবন্দি ইজাজুল!
কোনো অপরাধী নন, তবুও প্রায় একযুগেরও অধিক সময় ধরে শেকলবন্দি হয়ে আছেন ইজাজুল ইসলাম ওরফে কালু (৪০)। তিনি একজন মানসিক প্রতিবন্ধী যুবক।







প্রতিদিন সকালে বাড়ির সামনের গাছতলায় শেকল দিয়ে বেঁধে রাখা হয় তাকে। আর রাত হলে বাড়ির বাইরে উঠানের মাঝে একটি ভাঙ্গাচোরা পাটকাঠির বেড়া দিয়ে তৈরি টিনের ছাপড়া ঘরে ঘুমহীন রাত কাটে তার।




ফ্যালফ্যাল করে চেয়ে থাকে মানুষের দিকে। কথা বলতে চায় সবার সঙ্গে। বাবা-মা বেঁচে থাকতে চিকিৎসা চলছিল। কিন্তু তারা মারা যাওয়ায় এখন চিকিৎসা বন্ধ। 
পাবনার চাটমোহর উপজেলার গুনাইগাছা ইউনিয়নের দড়িপাড়া গ্রামের মৃত মনতাজ প্রামাণিকের ছেলে ইজাজুল পরিবারের কাছে এখন বোঝায় পরিণত হয়েছে। তবে উন্নত চিকিৎসা পেলে সুস্থ হয়ে স্বাভাবিক জীবনযাপন করতে পারতেন ইজাজুল। কিন্তু দারিদ্রতার কারণে স্বজনরা চিকিৎসা করাতে পারছেন না এমনই দাবি তাদের।
সরেজমিন গিয়ে জানা যায়, ৬ ভাই ও দুই বোনের মধ্যে চতুর্থ ইজাজুল। জন্মের কয়েক বছর পর ইজাজুলের মানসিক ভারসাম্য হারানোর বিষয়টি ধরা পড়ে। এরপর আস্তে আস্তে বড় হতে থাকে ইজাজুল। বাবা ছিলেন দরিদ্র কৃষক। অর্থাভাবের মধ্যেও ছেলেকে (ইজাজুল) সুস্থ করতে স্থানীয় চিকিৎসক ও কবিরাজকে দিয়ে চিকিৎসা করান। কিন্তু সুস্থ না হওয়ায় পাবনা মানসিক হাসপাতালে চিকিৎসা করানো হয়। ওষুধ খাওয়ার পর কিছুটা সুস্থ হয় ইজাজুল। 
এ দিকে মারা যান বাবা মনতাজ প্রামাণিক। অন্য ভাইয়েরা বিয়ে করে সংসার নিয়ে আলাদা হয়ে যান। বন্ধ হয়ে যায় ইজাজুলের চিকিৎসা। প্রতিবেশীরা স্বজনদের কাছে নানা অভিযোগ করা শুরু করে। এর মধ্যে কোনো একদিন পথ হারিয়ে নিখোঁজ হন ইজাজুল। প্রায় ছয় মাস পর অনেক খোঁজাখুঁজির পর স্বজনরা তাকে খুঁজে পেয়ে শেকলবন্দি করে রাখা শুরু করে।
সেই থেকেই শেকলবন্দি জীবন শুরু হয় ইজাজুলের। তবে মানসিক ভারসাম্যহীন ছেলেকে আগলে রাখেন মা তছিরন খাতুন। মা-ই ছিলেন ইজাজুলের একমাত্র ভরসা। কিন্তু সে সুখও কপালে সয়নি তার। বছরচারেক আগে তছিরন খাতুন মারা যাওয়ায় ইজাজুলের কষ্ট আরও বেড়ে যায়।
ছোট ভাই মোস্তাফিজুর রহমান যুগান্তরকে বলেন, আমাদেরও সংসার আছে। বাবা বেঁচে থাকতে চিকিৎসা করিয়েছিলেন। কিন্তু চিকিৎসা করানোর মতো সামর্থ্য আমাদের নেই। তবে সরকারি সহায়তায় পেলে এবং উন্নত চিকিৎসা দেয়া গেলে হয়তো ভাই (ইজাজুল) সুস্থ হয়ে স্বাভাবিক জীবনযাপন করতে পারবে বলে জানান তিনি।
এ ব্যাপারে গুনাইগাছা ইউনিয়ন পরিষদের চেয়ারম্যান মো. নুরুল ইসলাম যুগান্তরকে বলেন, ইজাজুল নামের ওই যুবকের শেকলবন্দি অবস্থার খবর পেয়ে আমি দেখতে গিয়েছিলাম। তাকে একটি প্রতিবন্ধী ভাতার কার্ড করে দেয়া হয়েছে। কিন্তু শীতের মধ্যে যেভাবে সে ভাঙ্গা ঘরে শেকলবন্দি অবস্থায় থাকে সেটা দেখে খুব কষ্ট লেগেছে। তার উন্নত চিকিৎসা প্রয়োজন বলে জানান তিনি।

কোনো অপরাধী নন, তবুও প্রায় একযুগেরও অধিক সময় ধরে শেকলবন্দি হয়ে আছেন ইজাজুল ইসলাম ওরফে কালু (৪০)। তিনি একজন মানসিক প্রতিবন্ধী যুবক।